Astrid Krag (S), 2013-12-05:
Tak for det og tak for de mange gode bemærkninger og den engagerede debat i dag.
Ligestilling mellem psykiatriske patienter og somatiske patienter – altså dem, der er fysisk syge i kroppen – er et vigtigt område.
Det er det selvfølgelig, fordi der er tale om patientrettigheder, men jo sådan set også, fordi der helt grundlæggende er tale om, at vi anerkender, at mennesker har det samme værd, uanset om deres sygdom sidder fysisk i kroppen eller er en psykisk sygdom, en sindslidelse, de kæmper med i kortere eller længere tid.
Vi fik frem i fokus, at før man er udredt og diagnosticeret, før der bliver fundet ud af, hvad der er galt, kan man jo ikke gøre brug af sin behandlingsret.
Jeg vil ikke lægge skjul på, at jeg i virkeligheden er endnu mere stolt over at stå med dette lovforslag her i dag.
Jeg var glad for at høre tilkendegivelserne så bredt i dag om, at det faktisk er der, vi alle sammen hele tiden har villet hen.
Det er rigtigt, at det jo er historie, hvorfor det så først er nu, vi står der.
Men det er nu, at vi med det her lovforslag sikrer, at vi får et samlet regelsæt, der gælder for alle patienter, uanset om sygdommen så er fysisk eller psykisk i sin fremtræden.
Ud over det bidrager lovforslaget her også med den nye ramme og retning, som psykiatriudvalget pegede på der er behov for, ved at sikre, at psykiatriske patienter altså har den samme mulighed for selvbestemmelse med hensyn til, hvor de vil behandles, som patienter med fysiske sygdomme har.
Også det har været efterlyst, og også det er jo et vigtigt skridt i forhold til ligestillingen.
Jeg er enig med fru Liselott Blixt og andre, der heroppefra har sagt, at ligestilling jo handler om mere end det her lovforslag isoleret set.
Det er jeg meget enig i.
Det er rigtig mange skridt, der skal tages.
Det er på alle niveauer, lige fra hvilken indstilling man bliver mødt med i jobcenteret, når man kommer og har en fysisk sygdom eller en psykisk sygdom, til bevidstheden om, at man ikke behøver at være kronisk syg, når det er en psykisk sygdom, men at man komme sig, man kan komme tilbage til livet, man kan blive helt rask eller komme tilbage til et normalt liv på trods af psykisk sygdom lige så vel som fysisk sygdom.
Det handler om samfundets blik på det her.
Det handler om rigtig mange ting ud over det her lovforslag.
Men med det her lovforslag gør vi altså det fuldstændig grundlæggende vigtige i en ligestillingssammenhæng, at vi sikrer et samlet regelsæt, så man ikke som patient skal overveje, om sygdommen er fysisk eller psykisk, når man orienterer sig i forhold til, hvilke patientrettigheder man har.
Jeg vil også gerne sige til ordførerne her i salen, at det er meget rigtigt, at vi ikke er i mål endnu.
Der kan også være mange historiske diskussioner om, hvem der foreslog hvad i satspuljekredsen i henholdsvis november 2007 og november 2008, hvorfor det står i forslagene, og hvorfor det endte som et lovforslag i Folketingssalen.
Det vil jeg lade historikerne tage sig af, men sige, at det jo gør mig glad og fortrøstningsfuld for fremtiden for de mennesker her i landet, der bliver ramt af psykisk sygdom i kortere eller længere tid, at der – som jeg hører det – her i dag har været så klare tilkendegivelser på tværs af et enigt Folketing, der siger: Vi vil i mål med det her.
Det betyder også, at uagtet hvad der ellers skulle ske, når stormen Bodil er færdig med at rase og regeringsmagten måske måtte skifte i fremtiden – sådan er demokrati jo – vil det her blive ført i mål; det her vil leve videre, og det er vel vigtigst af alt det, der gør, at det her er en glædens dag.
Det, jeg har kunnet høre her i dag, er en dyb optagethed hos alle Folketingets partier, som jo også afspejler, at det her er et emne, der har været prioriteret i samtlige økonomiaftaler, finanslove og satspuljer, siden jeg blev sundhedsminister.
Og det gør mig kun jo glad at kunne høre, at noget tyder på, at det også fortsat vil være sådan.
Mange tak for debatten og kommentarerne her i dag.
Jeg stiller mig selvfølgelig fuldt ud til rådighed for den videre udvalgsbehandling.
Jeg ser også frem til den del af det og takker Folketinget for en velvillig behandling indtil videre.